TEST - SYM Maxsym TL 2020 - BIKEIT!\nΤο 2020, η SYM εισέρχεται στην μεγάλη κατηγορία των Sport GT Scooter με το Maxsym TL, με δυνατά του όπλα τη σπορ εμφάνιση, έναν απολύτως ολοκληρωμένο χαρακτήρα, κορυφαία άνεση και sport επιδόσεις που θυμίζουν μοτοσυκλέτα, με κερασάκι μια πραγματικά απίστευτη τιμή.\nΗ σιλουέρτα του είναι ακριά, με επιθετικούς προβολείς που διαθέτουν LED DRL λωρίδες στα πλάγια, κινητήρας στη μέση του scooter και όχι στο ψαλίδι -όπως είθισται στην Sport GT κατηγορία των scooter-, ανάποδο πιρούνι και ακτινικές δαγκάνες στα φρένα, μονό πίσω αμορτισέρ -στο πλάι όμως, όχι στο κέντρο-, ψηλή ζελατίνα, ψηλά τοποθετημένο ογκώδες τελικό εξάτμισης, τεράστιες σέλες αναβάτη-συνεπιβάτη, στιβαρό ψαλίδι, τελική μετάδοση με αλυσίδα, και ελαστικά χαμηλού προφίλ 15 ιντσών της Maxxis.\nΣτη μέση του TL έχουμε ένα πλαστικό βαμμένο στο χρώμα του αλουμινίου, ώστε οπτικά να θυμίζει αλουμινένιο πλαίσιο δυο δοκών, αυξάνοντας το sport κύρος του scooter - αλλά και την ομοιότητα του με το ΤΜΑΧ.\nΤα μαρσπιέ του αναβάτη έχουν πολύ καλή σχεδίαση, καθώς οι πιο κοντοί θα τοποθετήσουν κάθετα τα πόδια τους προς το έδαφος, ενώ οι ψηλότεροι θα βολευτούν με τα πόδια απλωμένα διαγώνια μπροστά. Τα μαρσπιέ συνεπιβάτη είναι μεταλλικά και αναδιπλούμενα, ενώ το TL έχει και χειρολαβές για το δεύτερο άτομο, αν και αυτές είναι ανοιχτού τύπου οπότε χρειάζεται προσοχή μην πιάσετε το παντελόνι σας καθώς ανεβαίνετε. Προσοχή πρέπει να δείξει και στο γιγαντιαίο τελικό της εξάτμισης ο συνεπιβάτης, ώστε να μην καεί πάνω του.\nΣτον στάνταρ εξοπλισμό το TL φέρει μονό και διπλό σταντ αλλά και το γνωστό αντικλεπτικό σύστημα που με το πάτημα ενός κουμπιού καλύπτεται ο κεντρικός διακόπτης με ένα μεταλλικό έλασμα, και ανοίγει πάλι με το πίσω μέρος του κλειδιού. Παράλληλα, και οι 2 μανέτες των φρένων είναι ρυθμιζόμενες ως προς την απόσταση από τα γκριπ με εύκολο τρόπο σε 4 θέσεις. Αξιοσημείωτο είναι και το χειρόφρενο του TL, το οποίο μάλλον… ποδόφρενο θα έπρεπε να το λέμε, φρένο που ενεργοποιείται αυτόματα και μπλοκάρει τον πίσω τροχό όταν κατεβάσετε το μονό σταντ.\nΌσον αφορά στους αποθηκευτικούς χώρους του TL, η σέλα που ανοίγει με ένα κουμπί δεξιά από τον κεντρικό διακόπτη αποκαλύπτει ένα φωτιζόμενο χώρο, αρκετά κοντό σε μήκος, αλλά ιδιαίτερα βαθύ, που μπορεί να χωρέσει ένα full-face κράνος και ένα μικρό jet. Υπάρχει αμορτισέρ που κρατά ανοιχτή τη σέλα, και το κλείσιμο γίνεται με ένα ποιοτικό “κλακ”. Σημειώστε πως η τάπα του ρεζερβουάρ βρίσκεται σωστά εκτός του αποθηκευτικού χώρου, αποκλείοντας έτσι κάποιο ατύχημα όπου βενζίνη από τον ανεφοδιασμό θα πέσει στα πράγματα που έχετε αποθηκεύσει. Κάτω από τη σέλα θα βρείτε τόσο τα εργαλεία του scooter, όσο κι ένα γάντζο για να δένετε από το λουρί τους / την αγκράφα τους, δυο κράνη που θα κρέμονται εξωτερικά. Αν κάποιος θέλει να το κλέψει θα πρέπει να κόψει το λουράκι, κάτι που ουσιαστικά αχρηστεύει το κράνος.\nΣτο μπροστά μέρος, υπάρχουν 2 ακόμα ρηχά ντουλαπάκια που ανοίγουν πιέζοντας δυο πλαστικές εσοχές, αποκαλύπτοντας χώρο για μικροαντικείμενα. Το δεξί είναι ελαφρώς βαθύτερο, έχει θύρα ρεύματος USB και φωτάκι, ενώ το αριστερό είναι καλό για κάποιο “λαιμό” ή για τα ψιλά για τα διόδια. Δυστυχώς, κανένα από τα δύο ντουλαπάκια δεν κλειδώνει.\nΟι διακόπτες διαθέτουν τα απαραίτητα με τον όμορφο αριστερό να αλλάζει τα watchfaces στα όργανα. Για τις ρυθμίσεις στα όργανα, υπάρχει ανάλογο κουμπί πάνω σε αυτά. Υπάρχει φυσικά αλάρμ αλλά και σινιάλο φώτων.\nΗ TFT οθόνη χωρίζεται σε τρία τμήματα. Το αριστερό διαθέτει τις λυχνίες ρεζέρβας, φλας, θερμοκρασίας ψυκτικού, ψεκασμού, parking (χειρόφρενο), μεγάλης σκάλας φώτων, ABS, λαδιού, και ρεζέρβας, ενώ δείχνει άδειο σε σύγκριση με τα άλλα δύο, καθώς οι λυχνίες παραμένουν σβηστές πέρα από το αρχικό τεστ. Το κεντρικό τμήμα είναι εκείνο που αλλάζει “watchface” με το πάτημα του προαναφερθέντος κουμπιού που βρίσκεται στο αριστερό γκριπ, αλλάζοντας εμφανίσεις μεταξύ ταχύμετρου, στροφόμετρου με ένδειξη στιγμιαίας κατανάλωσης, ρολογιού, βολτόμετρου, θερμοκρασίας ψυκτικού, και 4 ενδείξεων -μέση ωριαία, διανυθείσα απόσταση, ώρα βόλτας και μέγιστες RPM. Τέλος, το τρίτο τμήμα, που βρίσκεται στα δεξιά, έχει ψηφιακές ενδείξεις ταχύμετρου, χιλιομετρητών, και στάθμης βενζίνης με μπάρες. Σημειώστε ακόμα πως υπάρχει και μια μπάρα που δείχνει το πόσο οικονομικά οδηγείτε, ανάλογα με το πώς ανοίγετε το γκάζι. Τέλος, η ένταση του φωτισμού των οργάνων ρυθμίζεται αυτόματα μέσω αισθητήρα εξωτερικού φωτός.\nΌπως ίσως έχετε καταλάβει τα όμορφα όργανα με τις απαραίτητες ενδείξεις του TL δεν διαθέτουν συνδεσιμότητα, ενώ στερείται κάποιων ενδείξεων που έχουμε συνηθίσει στην κατηγορία, με πιο έντονες ελλείψεις αυτών της μέσης κατανάλωσης, της αυτονομίας, του δεύτερου μερικού χιλιομετρητή, και του χιλιομετρητή που ξεκινά να γράφει μόλις μπει η ρεζέρβα. Βέβαια δεν πρέπει να ξεχνάμε πως το TL κοστίζει ακόμα και τα… μισά λεφτά σε σχέση με κάποια μοντέλα του ανταγωνισμού, οπότε μπορούμε να δεχτούμε με μεγαλύτερη ευκολία τις όποιες ελλείψεις στον εξοπλισμό του.\nΠολύ όμορφα είναι τα ανάγλυφα λογότυπα SYM, ένα στην πλάκα τιμονιού και ένα στη μούρη του scooter, ενώ ανάγλυφα είναι και τα λογότυπα Maxsym TL στην ουρά -ποιοτικές λεπτομέρειες που θα εκτιμήσουν όλοι. Όμορφες είναι και ορισμένες λεπτομέρειες στα πλαστικά που έχουν στιλ carbon, και “ψαρώνουν” τους ανυποψίαστους.\nΗ ζελατίνα του TL είναι ρυθμιζόμενη μεν σε 2 θέσεις, χρειάζεται όμως εργαλεία για αυτό. Στην πάνω θέση που βρισκόταν προσωπικά μου έκοβε το οπτικό πεδίο στα δύο (έχω ύψος 1.70), και με ενοχλούσε στην οδήγηση, οπότε θα την προτιμούσα στην κάτω θέση για οποιαδήποτε άλλη χρήση εκτός ίσως του ταξιδιού.\nΟι καθρέπτες προσφέρουν πολύ καλή ορατότητα, δεν θολώνουν ενώ όσο είχα το scooter στην κατοχή μου, ο μηχανσμός τους μού φάνηκε σκληρός - ανακάλυψα στην πορεία, διαβάζοντας το manual, πως απλά θέλουν ''τρόπο και όχι κόπο''.\nΣτο Owners manual βρήκαμε και τα διαστήματα service τα οποία είναι στα πρώτα 1.000 χιλιόμετρα, κατόπιν στα 10.000 και μετά κάθε 10.000 χιλιόμετρα.\nΒάλαμε φωτιά στα φρένα και μας έμεινε το γκάζι!\nΗ σέλα είναι πραγματικά εκπληκτική, εξαιρετικά άνετη ακόμα και για πολύ μεγάλες βόλτες, και κατά τη διάρκεια του τεστ δεν πιάστηκα ποτέ, κατεβαίνοντας πάντα φρέσκος από πάνω της. Μόνο που λόγω του μεγέθους και ειδικά του φάρδους της, ανοίγει τα πόδια του αναβάτη, κι έτσι αν έχετε ύψος 1.70 όπως ο υποφαινόμενος, θα πρέπει να βγάλετε λίγο έξω το σώμα σας στη στάση, για να πατάτε με όλο το πέλμα του ενός ποδιού στο έδαφος.\nΤα 223 κιλά που ζυγίζει γεμάτο το TL θα φανούν στις επιτόπου μανούβρες, όμως από την άλλη έχει γίνει πολύ καλή δουλειά στο σχεδιασμό του διπλού σταντ, στο οποίο δεν είχα κανένα πρόβλημα να το βάλω -υπόψη πως ζυγίζω μόλις 63 κιλά.\nΟ μεγάλος λασπωτήρας πίσω και το φάρδος του μπροστινού τμήματος, μαζί με την ψηλή ζελατίνα προστατεύουν πολύ καλά τους επιβαίνοντες από τα στοιχεία της φύσης, κρατώντας μακριά σας αέρα, λάσπες και νερά.\nΣτην περίπτωση μου, η πρώτη έντονη εντύπωση κατά την οδήγηση αφορούσε στο πολύ έντονο φρένο του κινητήρα, που θέλει συνήθεια. Μόλις όμως το συνήθισα, ξεκίνησα να το εκμεταλλεύομαι, ελαχιστοποιώντας έτσι τη χρήση των φρένων! Απλώς υπολογίζεις πότε να κλείσεις το γκάζι, το TL γονατίζει, και εσύ φρενάρεις δίχως να φθείρεις τα τακάκια. Πολύ σημαντικό βοήθημα σε αυτόματη μετάδοση, όπου μπορείς να βασιστείς για την ασφάλεια σου, κατά την επιβράδυνση.\nΑπλώς αν θέλεις να ρολάρεις, θα πρέπει να διατηρείς ελαφρώς ανοιχτό το γκάζι.\nΤα φρένα τώρα είναι πολύ καλά, με δύναμη, αίσθηση και προοδευτικότητα, αν και σε καλή άσφαλτο θα θέλαμε λιγότερο παρεμβατικό το ABS, ώστε να μπορεί κανείς να χρησιμοποιήσει όλη τη δύναμη πέδησης που διαθέτει το TL. Ίσως ένα ζευγάρι πιο μαλακών ελαστικών να βοηθήσει στον συγκεκριμένο τομέα.\nΑφού πιάσαμε τα ελαστικά πρώτης τοποθέτησης της Maxxis, να πούμε πως είναι πολύ καλά, αν και πιστεύουμε πως ένα ζευγάρι ευρωπαϊκών ή ιαπωνικών ελαστικών θα ανεβάσει αρκετά τις δυνατότητες του TL τόσο στο φρενάρισμα όσο και στο κράτημα.\nΠερνώντας στον κινητήρα, στο μοντέλο δοκιμής μας, ενίοτε, πολύ χαμηλά η τροφοδοσία παρουσίαζε ένα απειροελάχιστο μπέρδεμα στην εκκίνηση, όμως στη συνέχεια καθάριζε για μια πραγματικά υποδειγματική λειτουργία. Πιθανώς η λειτουργία να αφορούσε αποκλειστικά στο μοντέλο δοκιμής μας, καθώς ο Σπύρος Τσαντήλας που είχε οδηγήσει το TL στην αποστολή δεν είχε παρατηρήσει κάτι παρόμοιο. Έπειτα από επικοινωνία με τον τεχνικό της εταιρίας, μάθαμε πως ο κινητήρας είναι έτσι ρυθμισμένος από το εργοστάσιο, ώστε στις χαμηλές στροφές, να περιορίζει την αμεσότητα στην απόδοση, γεγονός που βοηθά σε γλιστρήματα, μιας και Traction Control δεν υπάρχει. Και όντως, αυτή η λειτουργία, βοηθούσε σημαντικά στο βρεγμένο οδόστρωμα, όπου συναντήσαμε.\nΟ δικύλινδρος εν σειρά κινητήρας των 465 κ.εκ. αποδίδει επίσημα 40,4 hp / 6.750 rpm, με ροπή 4,3 Kgm / 6.250 rpm. Στο δυναμόμετρο του PowerHouse Engineering, το TL απέδωσε 28,64 hp, νούμερο που υπολείπεται από τα μεγάλα δικύλινδρα GT Scooter όπως το TMAX, που έχουμε μετρήσει στους 42,59 hp. αλλά και το AK 550 που μετρήσαμε στους 44,90 hp. Να θυμήσουμε όμως, πως αν και σε ''στήσιμο'' το Maxsym TL 465 κοιτάει στα μάτια τους προαναφερθέντες ''αντιπάλους'', έχουν άλλο κοινό αν και παραπλήσιο κοινό, και άλλο κόστος. Επίσης, το TL, στοχεύει καλύτερα στα 400άρια scooter της κατηγορίας GT.\nΟι επιταχύνσεις του TL είναι απολαυστικά δυνατές, και μέχρι τα 120-130 χλμ/ώρα το scooter της SYM εκτοξεύεται μπροστά, φτιάχνοντας απόσταση ασφαλείας από τα περισσότερα δίκυκλα και αυτοκίνητα. Φυσικά στα πρώτα μέτρα, όπως συμβαίνει με όλα τα scooter, ο ιμάντας είναι ρυθμισμένος με γνώμονα την ασφάλεια, και έτσι καθυστερεί ελάχιστα την επιτάχυνση, γλιτώνοντας σας από γλιστρήματα που στην ελληνική άσφαλτο θα μπορούσαν να αποδειχθούν επικίνδυνα.\nΜετά τα 130 χλμ/ώρα τα χιλιόμετρα ανεβαίνουν με πιο αργό ρυθμό, ενώ κατά τη διάρκεια της δοκιμής είδα μέχρι και 177-178 χλμ/ώρα στο κοντέρ. Αξιοπρεπέστατες επιδόσεις ακόμα και για δικάβαλο ταξίδι.\nΕκεί που λάμπει το TL είναι σε διαδρομή με στροφές, καθώς το κράτημα του είναι πραγματικά κορυφαίο. Το scooter της SYM είναι βράχος σταθερότητας, αλλάζει εύκολα κατεύθυνση και θα σας φτιάξει τη διάθεση με τη sport συμπεριφορά του. Οι αναρτήσεις είναι αρκετά σφιχτές, δίχως να είναι… τσιμέντο, ενώ ακόμα κι αν αναπηδήσουν σε κάποιο έντονο σαμάρι, το TL παραμένει σταθερό στην πορεία του, γεμίζοντας σε με εμπιστοσύνη να πιέσεις. Παρόλα αυτά, για να αποφύγετε κάποιο κοπάνημα, καλό θα είναι να αποφεύγετε τις γνωστές λακκούβες-γίγαντες και τα σαμάρια-βουνά των ελληνικών δρόμων,\nΚι εδώ πρέπει να τονίσουμε πως δεν πρέπει να κλείνουμε το γκάζι μέσα στη στροφή, καθώς το έντονο φρένο του κινητήρα θα διαταράξει το κράτημα, φορτίζοντας υπερβολικά τον μπροστινό τροχό.\nΣτην κίνηση της πόλης τώρα, το TL είναι πολύ μανιτζέβελο παρά τον όγκο του, και δεν θα σας ταλαιπωρήσει ακόμα και στο μποτιλιάρισμα.\nΚι όταν γυαλίσει το μάτι του αναβάτη, και ξεκινήσει να μπαίνει σε στροφές με γυαλισμένη άσφαλτο ανοίγοντας το γκάζι, θα αρχίσει να “ισιώνει” τη στροφή με μια γλυκιά, διασκεδαστική πλαγιολίσθηση.\nΟ ήχος που βγαίνει από το τελικό της εξάτμισης είναι δυνατός και μεστός, θα σας συντροφεύσει ευχάριστα, και θα κάνει έντονη την παρουσία σας, ακόμα και αν οι άλλοι οδηγοί δεν σας έχουν εντοπίσει με τα μάτια ακόμα.\nΚατά τη διάρκεια της δοκιμής μας η μέση κατανάλωση του Maxsym TL βρέθηκε στα 5,1 λίτρα ανά εκατό χιλιόμετρα, μια τιμή ικανή να προσδώσει στο scooter της SYM αυτονομία 245 χιλιομέτρων.\nΈνα μόνο; Δύο θα πάρω!\nΜε το TL, η SYM δημιούργησε ένα Sport GΤ scooter που διαχωρίζει εντελώς τη θέση του από τα προηγούμενα Maxsym, καθώς τα δομικά του στοιχεία φέρνουν αρκετά σε μοτοσυκλέτα. Ανάποδο πιρούνι, κινητήρας στη μέση, τελική μετάδοση με αλυσίδα, σπορ εμφάνιση, μικρότεροι αποθηκευτικοί χώροι.\nΑν συγκρίνεις το TL με τον ανταγωνισμό τότε μπορεί εύκολα να ξεκινήσεις τις γκρίνιες, ειδικά αν δεν καταλήξεις στο ''ποιος ακριβός είναι ο ανταγωνισμός''. Στο scooter της SYM δεν θα βρει κανείς χάρτες, Traction Control, συνδεσιμότητα στα όργανα, πληθώρα ενδείξεων, ρυθμιζόμενη ζελατίνα δίχως εργαλεία, κουμπάκια, παρακουμπάκια και gadget. Κι αν συγκρίνεις απευθείας τον κινητήρα του TL με εκείνους των TMAX, AK 550 και GT 650 Sport, τότε η διαφορά μπορεί να φανεί συντριπτική υπέρ των άλλων.\nΚαι μετά, καθώς έχεις αρχίσει και τα παίρνεις, κάποιος σου ψιθυρίζει στο αυτί… “6.990 ευρώ”, και παθαίνεις σοκ! Μιλάμε για τιμή αντίστοιχη με scooter… 300 κυβικών του ανταγωνισμού, ενώ αν το συγκρίνεις με τα 14.200 ευρώ που κοστίζει η σπέσιαλ έκδοση Tech Max του Yamaha TMAX 560, παίρνεις… δύο TL στην τιμή του ενός Tech Max! Η αν θέλετε, παίρνετε ένα TL, το φορτώνετε αξεσουάρ, παίρνετε ρούχα, κράνη και εξοπλισμό αναβάτη και συνεπιβάτη, πληρώνετε ασφάλεια, και τέλος ταξινόμησης, και σας μένουν ρέστα για να φουλάρετε βενζίνη για ένα χρόνο. Απίθανο, δεν είναι;!\nΣημειώστε επίσης πως αυτή η τιμή πιθανώς να είναι η φθηνότερη τιμή που μπορεί να βρει κανείς το TL σε παγκόσμια κλίμακα, και θα έχετε ένα ακόμη δυνατό χαρτί υπέρ της αγοράς του scooter της SYM στη χώρα μας.\nΜε τέτοια τιμή, θα μπορούσε κανείς να συγχωρήσει πολλά στο TL, όμως αν βγάλουμε από τη μέση τα “λούσα” και την υπέρτερη δύναμη των κινητήρων του ανταγωνισμού, το Maxsym καταφέρνει και αριστεύει όσον αφορά στην ισορροπία του συνόλου, καθώς συνδυάζει το εξαιρετικό κράτημα μοτοσυκλέτας με έναν σβέλτο και αρκούντως δυνατό κινητήρα, μια συγκλονιστικά καλοσχεδιασμένη σέλα, και μια άριστη προστασία από τα στοιχεία της φύσης.\nΜπορεί έτσι να αποτελέσει τον απόλυτα ολοκληρωμένο καθημερινό σας σύντροφο, ως άνετο μεταφορικό μέσο σε αστικές συνθήκες, καταφέρνοντας παράλληλα να αποτελεί ένα ταξιδιάρικο δίκυκλο, αλλά και ένα sport scooter με χαρακτηριστικά μοτοσυκλέτας.\nΝα αποτελέσει το επόμενο scooter του αναβάτη με το 300άρι, που ψάχνει πολυχρηστικότητα με στήσιμο μοτοσυκλέτας, σε μοναδική τιμή.\nΤρία σε ένα, με τιμή που δεν υπάρχει. Τυλίξτε μας δύο!\nΤιμή (€) 6.995\nΒάρος (kg) 223 (γεμάτο με υγρά)\nLED φως μπροστά και πίσω, έγχρωμη οθόνη με: ψηφιακό ταχύμετρο, στροφόμετρο, ολικό και μερικό χιλιομετρητή, στιγμιαία κατανάλωση, θερμοκρασία ψυκτικού, στάθμη καυσίμου, μέση ωριαία, απόσταση βόλτας, ώρα βόλτας, μέγιστες RPM, δείκτης οικονομικής οδήγησης, ρολόι, ζελατίνα ρυθμιζόμενη σε δύο θέσεις, κεντρικό και πλαϊνό σταντ\nΙσχύς εργοστασίου (hp/rpm) 40,4 / 6,750\nΤελευταία τροποποίηση στις Δευτέρα, 08 Ιουνίου 2020 23:10\nΠερισσότερα σε αυτή την κατηγορία: « Test – SYM GTS 300 F4 Test – SYM HD 125 EVO »


Πόθοι στον καταραμένο βάλτο (1966) [Ελληνική ταινία]\nΠόθοι στον καταραμένο βάλτο (1966)\nΒαθμολογία ταινίας: 1.50 από 8 cineργούς\n5 0 1.50 8\nΣκηνοθεσία: Γρηγόρης Γρηγορίου\nΣενάριο: Γιάννης Β. Ιωαννίδης\nΦωτογραφία: Θανάσης Σπηλιώτης\nΜοντάζ: Γρηγόρης Γρηγορίου\nΒοηθός σκηνοθέτη: Μιχάλης Στυλιανού\nΜηχανικός ήχου: Τάκης Κοντός, Τάσης Παλατσιώλης\nΦροντιστήριο: Αντώνης Μαρουλής\nΗλεκτρολόγος: Γ Σαρρής\nΒοηθός εικονολήπτη: Δημήτρης Τριανταφυλλόπουλος\nΒοηθός ηχοληψίας: Διον Κουρούκλης, Δ Ζαχαρίου\nΒοηθός ηλεκτρολόγου: Άγγελος Σπηλιώτης\nΦωτογράφος: Ντίνος Καφούσιας\nΔιεύθυνση παραγωγής: Νίκος Χατζηχρήστος\nΠαραγωγή: Σπηλιώτης φιλμ\nΥπόθεση: Όταν ένα ζευγάρι φτάνει σε ένα βάλτο, η ζωή των τριών ανθρώπων που μένουν σε μία αγροικία αναστατώνεται, καθώς η κοπέλα προσεγγίζει τον ένα από τους δύο αδελφούς, προσπαθώντας να διαφύγει από τον άνδρα που την καταδιώκει.\nΑνέστης Βλάχος Νικήτας\nΚώστας Μαλκώτσης Βασίλης\nΝίκος Παπαναστασίου Πέτρος\nΖέτα Αποστόλου Μαριάννα\nΜαρία Τρικουράκη Μαρία\nAngie Movies / 2014-07-03 00:24:21\nΔε με ενθουσίασε, η παρακολούθηση ηταν μάλλον πληκτική και η ιστορια είχε διακόπτουμε νου ροή. Σίγουρα προσφέρεται για οφθαλμόλουτρο με τολμηρές σκηνές που παραπέμπουν σε Ιταλικό κινηματογράφο, η φωτογραφία ηταν καλή, όσο επέτρεπαν τα τεχνικά μέσα της εποχής, πολυ λιτή και οικονομική παραγωγή και της φαίνεται. ☺ 0\nKostas Pagonis / 2012-11-05 16:39:33\nΠολύ εύστοχη η επιλογή της παραγωγής να αναθέσει το "πρότζεκτ" στον έμπειρο και καταξιωμένο Γρηγόρη Γρηγορίου, ο οποίος καταφέρνει να δώσει "πνοή" σε ένα μάλλον υπερβολικά λιτό σενάριο, δείχνοντας καθαρά την επίδραση μιας αξιόλογης σκηνοθεσίας στο τελικό αποτέλεσμα της κινηματογράφησης. Προσωπικά αιφνιδιάστηκα από την παρουσία του Νίκου Παπαναστασίου σε τέτοιου τύπου ταινία (δεν προσδίδει εν τέλει κάτι ιδιαίτερο). Εντάξει, για τη Ζέτα Αποστόλου τι να πούμε, φαντάζομαι απλώς την ... απογοήτευση του συνεργείου τη στιγμή που τελείωσαν τα γυρίσματα ! Τέτοιο "αποενοχοποιημένο" γυμνό δεν συναντούσες συχνά πριν τα "σέβεντις" .. Στα θετικά συγκαταλέγεται η αξιοπρόσεκτη μουσική του Χρήστου Μουραμπά. Γενικά, η ταινία ποντάρει στην αγωνία της εξέλιξης των δρώμενων, παρά στις ερμηνείες των πρωταγωνιστών. Μειονέκτημα η ποιότητα της εικόνας, αν επιλέξετε την υπάρχουσα εκδοχή της στο youtube. Δε σας αποτρέπω να τη δείτε, κάτι αξίζει .. ☺ 0


inspresso - δωρεάν πρόγραμμα coaching\nInspresso Coaching Program – Daily Shots of Inspiration\ninspresso, daily shots of inspiration\nΗ συνταγή ενός inspresso\nΞεκίνησα την καριέρα μου στην Unilever. Παρ’ όλο που ένιωθα πολύ ευχαριστημένος, κάτι μέσα μου δεν συμφωνούσε με τον σχετικά αργό ρυθμό ανάπτυξης. Έτσι, 3 χρόνια αργότερα άφησα το πολυεθνικό περιβάλλον για μια Ελληνική startup στο χώρο της ενέργειας. Τώρα ήμουν πολύ πιο ευέλικτος, ένιωθα αυτό που λέμε “the sky is the limit” αλλά ακόμα κάτι έλειπε. Έτσι, το 2007 αποφάσισα να ιδρύσω τη Flower Power με αντικείμενο τις Ανανεώσιμες Πηγές Ενέργειας, για να ακολουθήσω τα όνειρα μου… με τον τρόπο μου! Το επόμενο καλοκαίρι όμως έπεσα πάνω σε τοίχο. Ο ενθουσιασμός και το έμφυτο πάθος δεν ήταν αρκετά για να πετύχω τους στόχους μου.\nΘυμάμαι τον εαυτό μου να κάθομαι στο γραφείο με τα χέρια στο κεφάλι και να λέω, έχεις 2 επιλογές, ή κατεβάζεις τους στόχους σου, ή ανεβαίνεις εσύ σε αυτούς. Χωρίς δισταγμό, διάλεξα το δεύτερο. Από τότε ξεκίνησα ένα υπέροχο ταξίδι αυτοβελτίωσης. Παράλληλα, ξεκίνησα να μαθαίνω να χρησιμοποιώ το Internet Marketing για να αυξήσω τις πωλήσεις της εταιρίας μου σε παγκόσμιο επίπεδο. Η τεχνογνωσία μας αυξήθηκε τόσο ραγδαία που σε λίγους μήνες πολλοί μέντορες μου έγιναν πελάτες.\nΤους τελευταίους μήνες έχει αναπτυχθεί η επιθυμία να μοιραστώ σε μεγαλύτερη κλίμακα όσα έμαθα και να βοηθήσω πολύ περισσότερο κόσμο και προφανώς αυτό δεν μπορεί να συμβεί με 1-on-1 coaching εφ’ όσον εξακολουθώ να έχω 24 ώρες τη μέρα στη διάθεση μου.\nΚαι εκεί γεννήθηκε η ιδέα, “γιατί να μην υπάρχει και στα Ελληνικά ένα ισχυρό πρόγραμμα αυτοβελτίωσης όπως αυτά που είναι διαθέσιμα στα Αγγλικά και με βοήθησαν τόσο πολύ”; Φυσικά η ιδέα εξελίχθηκε περισσότερο, “πως μπορώ να βγάλω το “χυμό” ώστε να μεταφέρω γρήγορα όσα μου πήρε χιλιάδες ώρες να μάθω;“\nΈτσι δημιουργήθηκε το inspresso daily shots of inspiration!\nΤίποτε δεν μπορεί να αντισταθεί σε μια ιδέα που έχει έρθει η ώρα της – Βίκτωρ Ουγκώ\nτο καλύτερο δώρο που μπορείς να κάνεις στον εαυτό σου για τη νέα χρονιά\nΑπόκτησε διαύγεια του τι πραγματικά επιθυμείς να υλοποιήσεις. Θα σταματήσεις να ασχολείσαι με αυτό που νομίζεις ότι μπορείς και θα εστιάσεις στο όραμα και τους στόχους που πραγματικά επιθυμείς\nΜείωσε το στρες και αύξησε την αυτοπεποίθηση για οποιοδήποτε στόχο. Με κάθε Inspresso θα εκπαιδεύεις το μυαλό σου να αντιδρά καλύτερα στις συνθήκες.\nΖήσε κάθε μέρα όλο και πιο ευχάριστα προς την υλοποίηση των στόχων σου. Η ζωή είναι η διαδρομή και όχι κάποιος στόχος ή άλλος προορισμός. Με κάθε Inspresso θα νιώθεις όλο και μεγαλύτερη ευγνωμοσύνη για το “τώρα” και ενθουσιασμό για το μέλλον.\nΓίνε ένα ουράνιο τόξο στο σύννεφο κάποιου – Μάγια Αγγέλου\nΟι ερωτήσεις που σκέφτεσαι αυτή τη στιγμή\nΤι ακριβώς είναι το inspresso;\nΤο inspresso “Daily Shots of Inspiration” είναι ένα καθημερινό coaching πρόγραμμα σχεδιασμένο να τονώνει τον ενθουσιασμό, την αυτοπεποίθηση και ενισχύει τις υπόλοιπες αρετές που χαρακτηρίζουν το TOP 1% των πετυχημένων ανθρώπων.\nΜέσα από επιλεγμένα άρθρα, βίντεο και webinar καθώς και chat-coaching θα συγκλίνεις όλο και περισσότερο προς την επιθυμητή ευτυχία και επιτυχία\nΕίναι για μένα το inspresso;\nΑν θέλεις να έχεις ένα διαφορετικό αποτέλεσμα σε κάποιο κομμάτι της ζωής σου στο τέλος της χρονιάς και δεν έχεις τον τρόπο ή την πειθαρχία να αλλάξεις, ναι.\nΘα μπορέσω να μην έχω πια προβλήματα με το inspresso;\nΌχι, όσο ζούμε θα έχουμε προβλήματα, ή καλύτερα εμπόδια, ή ακόμα καλύτερα ευκαιρίες για να γίνουμε πιο δυνατοί και πιο ευτυχισμένοι. Αυτό που θα αλλάξει ριζικά όμως είναι η προοπτική σου. Σταδιακά θα αντικρίζεις τις προκλήσεις με λιγότερο άγχος ή φόβο και περισσότερη αυτοπεποίθηση και ενθουσιασμό\nΘα έχω το χρόνο να παρακολουθώ το inspresso;\nΣέβομαι απόλυτα το χρόνο σου και γι’ αυτό έχω επενδύσει τόσο από το δικό μου χρόνο για να βγάλω το “χυμό” με τη γνώση που πραγματικά θα κάνει τη διαφορά στην καθημερινότητα σου. Ταυτόχρονα, ένα από τα σημαντικότερα οφέλη του inspresso στην καθημερινότητα σου είναι η συνεχής βελτιστοποίηση της διαχείρισης του χρόνου σου. Με λίγα λόγια κάθε inspresso δεν θα σου “τρώει” αλλά θα σου δίνει χρόνο\nΓιατί έχει τόσο χαμηλό κόστος σε σχέση με τις συνεδρίες 1-με-1;\nΕκμεταλλευόμαστε την τεχνολογία για να μοχλεύσουμε το χρόνο μου. Κάνοντας ένα webinar ή απαντώντας σε ερωτήσεις online μπορώ να εξυπηρετήσω πολύ περισσότερα άτομα κι επιχειρήσεις. Η αξία είναι η ίδια αλλά το κόστος σημαντικά χαμηλότερο\nΈνα χρόνο από τώρα θα εύχεσαι να είχες ξεκινήσει σήμερα – Karen Lamb\nΤι λένε για το coaching του Άγγελου Λάμπρου;\nΓκάρυ Κάρντιναλ, Team Network Corporation\nΔεν μπορώ να πιστέψω ότι ο ασταμάτητος άνθρωπος που σου μιλά σήμερα είναι ο ίδιος άνθρωπος που 2 μήνες πριν ήταν σίγουρος ότι θα χρεοκοπήσει. Σ’ ευχαριστώ!\nΤζόναθαν Μαρξ, Senior VP at Viacom\nΆγγελε, έχεις ένα χάρισμα να βρίσκεις το κατάλληλο παράδειγμα για να εξηγήσεις αυτό που θες. Χαίρομαι πολύ που προτίμησα εσένα για business coach από όλα τα “γνωστά ονόματα”\nΑλέξης Βαλούρδος, ιδρυτής Supergiftme\nΚάθε φορά που μου φαίνεται αδύνατο να προχωρήσω και το αίσθημα της μοναξιάς με καταβάλλει, ξέρω ότι πρέπει να μιλήσω με τον Άγγελο. Είναι αστείο αλλά από ένα σημείο και μετά βιάζομαι να τελειώσουμε τη κουβέντα για να τρέξω να αφήσω το σημάδι μου σε αυτό τον κόσμο\nΌτι και να συμβεί, δεν θα ξαναπώ ποτέ ότι είμαι εγκλωβισμένος και ότι δεν έχω επιλογές. Eίσαι ο άνθρωπος που μου “τακτοποίησε” το μυαλό!\nΣυγχαρητήρια για τις πολύτιμες συμβουλές, τις αποτελεσματικές ενέσεις αυτοπεποίθησης-αυτοβελτίωσης τις οποίες έχουμε ανάγκη καθώς ζούμε σε μια κοινωνία με τόσο εξελιγμένα μέσα επικοινωνίας και που τελικά δεν επικοινωνούμε, δεν υπάρχει κάποιος δίπλα μας να μας θυμίσει αυτά τα μικρά αλλά τόσο, μα τόσο σημαντικά όπλα για τον κάθε προσωπικό αγώνα. Σ’ ευχαριστούμε πολύ.\nΦτάσε όπου δεν μπορείς – Νίκος Καζαντζάκης\n10 thoughts on “Inspresso Coaching Program – Daily Shots of Inspiration”\nPingback: Η ΣΤΑΣΗ ΤΗΣ ΕΥΤΥΧΙΑΣ\nPingback: ΔΕΝ ΘΕΛΕΙ ΚΟΠΟ ΘΕΛΕΙ ΤΡΟΠΟ\nPingback: Ο ροζ ελέφαντας\nPingback: ΠΩΣ ΝΑ ΑΛΛΑΞΕΙΣ ΤΟ ΠΑΡΕΛΘΟΝ\nPingback: ΔΙΑΒΑΣΕ: ΔΕΝ ΘΕΛΕΙ ΧΡΟΝΟ ΘΕΛΕΙ ΕΝΕΡΓΕΙΑ\nPingback: ΔΙΑΒΑΣΕ: Ο ναυαγός, το πρώτο βήμα για την επιτυχία\nPingback: Το δώρο των αδερφών Ράιτ\nPingback: ΔΙΑΒΑΣΕ: Το τελευταίο inspresso\nPingback: inspresso webinar 4/5/2015\nPingback: inspresso webinar 8/7/2015


Δοκιμάζουμε το Citroën C5 Aircross | Drive\nΔοκιμάζουμε το Citroën C5 Aircross\nΗ Citroën δεν θέλει να προσφέρει ένα ακόμη μεσαίο SUV, αλλά εκείνο που θα αλλάξει τα δεδομένα σε επίπεδο άνεσης, ευρυχωρίας και πρακτικότητας.\nΠέμπτη, 28 Φεβρουαρίου 2019 | Αλέξης Γαλανόπουλος\nΜε μήκος 4,5 m, το C5 είναι περίπου πέντε πόντους μακρύτερο από το 3008, πρόκειται όμως για αύξηση που έχει μεταφερθεί αυτούσια και στο μεταξόνιο, το οποίο φτάνει τα 2,73 m. Έτσι, πέτυχε να αυξήσει και το πορτμπαγκάζ από τα 520 στα 580 lt, αλλά και το χώρο για τα πόδια των πίσω επιβατών. Για να επιτευχθεί ο στόχος της πολυμορφικότητας, το πίσω κάθισμα αποτελείται από τρεις ξεχωριστές, ισομεγέθεις θέσεις, με ρυθμιζόμενη κλίση πλάτης σε πέντε θέσεις (19ο-26,5ο) και συρόμενη βάση κατά 15 πόντους. Έτσι το πορτμπαγκάζ μπορεί να φτάσει τα 720 lt σε 5θέσια διαμόρφωση και τα 1.630 lt σε διθέσια, με τις πιο όρθιες πίσω κολώνες σε σχέση με το 3008 να διευκολύνουν πολύ τη χρήση του C5 ως... βαν.\nΑπό τη θέση του οδηγού, αντικρίζεις ένα ταμπλό που δανείζεται σχεδιαστικά στοιχεία από άλλα μοντέλα της Citroen, έχει όμως τη δική του, ξεχωριστή ταυτότητα και ικανοποιεί ποιοτικά. Στο κέντρο του δεσπόζει μια οθόνη αφής 8", που είναι στάνταρ σε κάθε έκδοση, και στο καντράν ο ψηφιακός πίνακας οργάνων 12,3", που προσφέρεται από την έκδοση Inspire. Ένα από τα λίγα σημεία που παραπέμπουν στο 3008 είναι η κεντρική κονσόλα, με τη βαθιά, ψυχόμενη θήκη κάτω από το υποβραχιόνιο και τις δύο ψηλά τοποθετημένες ποτηροθήκες που ενοχλούν τον αγκώνα σου κατά την αλλαγή ταχύτητας. Το ταμπλό είναι χαμηλότερο, λιγότερο ογκώδες, συμβάλλοντας στην αίσθηση ευρυχωρίας, η θέση ελαφρώς πιο όρθια, ενώ λίγο καλύτερη είναι η ορατότητα προς κάθε κατεύθυνση.\nΤο C5 Aircross διατίθεται σε δύο επίπεδα ισχύος, με επιλογές βενζίνης και ντίζελ και στις δύο περιπτώσεις. Στην βάση της γκάμας βρίσκονται οι εκδόσεις 1.2 PureTech και 1.5 Blue HDi, με 130 PS, και πιο πάνω οι 1.6 PureTech και 2.0 BlueHDi, με 180 PS και αυτόματο κιβώτιο ΕΑΤ8, αποκλειστικά. Η γκάμα θα ολοκληρωθεί το 2020, με το λανσάρισμα μιας επαναφορτιζόμενης υβριδικής έκδοσης. Η συνδυασμένη ισχύς της θα φτάνει τους 225 PS και η ηλεκτρική αυτονομία τα 50 km, ενώ θα εκπέμπει λιγότερα από 50 g CO2/km.\nΤο δικό μας C5 Aircross ήταν ένα 1.5 BlueHDi, με χειροκίνητο 6άρι κιβώτιο, ενώ διατίθεται και με ΕΑΤ8, με χρέωση €2.400-3.250 αναλόγως έκδοσης - δείτε τον αναλυτικό τιμοκατάλογο του μοντέλου. Τα 30,6 kgm που αποδίδει το μοτέρ από τις 1.750 rpm αποδεικνύονται υπερεπαρκή για να το κινήσουν σβέλτα ακόμα και σε ανηφορικό δρόμο. Με το πλήκτρο Eco, θυσιάζει λίγη από την απόκριση του γκαζιού για περισσότερη οικονομία, όμως ακόμα και χωρίς αυτό, η μέση τιμή στον υπολογιστή ταξιδίου κατά τη διάρκεια αυτής της γνωριμίας έμεινε κάτω από τα 7,5 lt/100 km, παρά την πιεσμένη χρήση.\nΗ πιο προσιτή έκδοση Live διαθέτει ένα αρκετά πλούσιο επίπεδο εξοπλισμού, που περιλαμβάνει συστήματα αυτόματης πέδησης, ειδοποίησης αλλαγής λωρίδας, αναγνώρισης πινακίδων κ.ά. Στο εσωτερικό της τίποτα δε θυμίζει «βασική» έκδοση αφού υπάρχει infotainment με οθόνη 8", αυτόματος, διζωνικός κλιματισμός, αυτόματα φώτα και υαλοκαθαριστήρες, δερμάτινο τιμόνι με χειριστήρια για το ηχοσύστημα, cruise control, αισθητήρες παρκαρίσματος πίσω, ηλεκτρικό χειρόφρενο κ.ά. Στάνταρ είναι ακόμα τα φώτα ημέρας LED και οι ζάντες ελαφρού κράματος 17".\nΗ έκδοση Inspire προσθέτει ψηφιακό πίνακα οργάνων 12,3", Grip Control, προβολείς ομίχλης, ρύθμιση στήριξης μέσης, Airbumps και μπάρες οροφής. Η Feel, μεταξύ άλλων φέρνει την αναβαθμισμένη εκδοχή του Active Safety Brake, που λειτουργεί ως τα 145 km/h και αναγνωρίζει πεζούς και ποδηλάτες, αλλά και σύστημα ελέγχου τυφλού σημείου. Η κορυφαία έκδοση Shine διαθέτει φώτα Full LED, adaptive cruise control με λειτουργία ημιαυτόνομης οδήγησης, αυτόματη μεγάλη σκάλα φώτων, ασύρματη φόρτιση κινητού, δερμάτινα καθίσματα κ.ά. Έχει επίσης ζάντες 19", οι οποίες όμως ντύνονται με στενότερα λάστιχα 205/55, οπότε με την πλουσιότερη έκδοση επιτυγχάνονται οι χαμηλότερες εκπομπές CO2 για κάθε κινητήρα, κάτι αρκετά ασυνήθιστο.


ΔΙΑΚΗΡΥΞΗ 115/2018 ΓΙΑ ΠΡΟΜΗΘΕΙΑ ΙΑΤΡΟΤΕΧΝΟΛΟΓΙΚΟΥ ΕΞΟΠΛΙΣΜΟΥ\nPublished 31/12/2018 | By Τμήμα Προμηθειών\nΤο ΓΝΘ ΙΠΠΟΚΡΑΤΕΙΟ διενεργεί Ηλεκτρονικό Διεθνή Δημόσιο Ανοικτό Διαγωνισμό για την προμήθεια Ιατροτεχνολογικού Εξοπλισμού, με κριτήριο κατακύρωσης τη χαμηλότερη τιμή, προϋπολογιζόμενης δαπάνης 336.538 € με το ΦΠΑ.\nΟ διαγωνισμός θα πραγματοποιηθεί με τη χρήση της πλατφόρμας του Εθνικού Συστήματος Ηλεκτρονικών Δημοσίων Συμβάσεων (ΕΣΗΔΗΣ) μέσω της διαδικτυακής πύλης www.promitheus.gov.gr.\nΟι προσφορές θα κατατεθούν ηλεκτρονικά έως και την 12-2-2019, ημέρα Τρίτη και ώρα 15:00.\nΟ διαγωνισμός θα διενεργηθεί στο Γραφείο Προμηθειών του Νοσοκομείου, στις 19-2-2019, ημέρα Τρίτη και ώρα 11:00.\nΥΛΙΚΑ ΓΙΑ ΑΣΘΕΝΕΙΣ ΠΟΥ ΠΑΣΧΟΥΝ ΑΠΟ ΣΑΚΧΑΡΩΔΗ ΔΙΑΒΗΤΗ (εξωτερ.ασθεν)


Ναός Αγίων Αποστόλων Πέτρου και Παύλου Καστοριάς: Ο Ιωνάς με το κήτος που θυμίζει γριβάδι! – Φούιτ.gr\nΝαός Αγίων Αποστόλων Πέτρου και Παύλου Καστοριάς: Ο Ιωνάς με το κήτος που θυμίζει γριβάδι!\nστα Καστοριά 29 Ιουνίου 2021 21:59\nΤων Αγίων Αποστόλων Πέτρου και Παύλου σήμερα. Στη Καστοριά ή μνήμη τους τιμάται από ένα μονόχωρο ναό στη συνοικία της Ελεούσας . Η κτητορική επιγραφή μας πληροφορεί ότι η ανακαίνιση και η ιστόρηση του ναού έγινε δαπάνη του άρχοντα Γεωργίου Θεοδώρου γιου του μακαρίτη Παπά Μανώλη. Το έργο τελείωσε στις 23 Ιουλίου του 1547.\nΑγιογράφος ο Ονούφριος Αργίτης, που σπούδασε στην “περίφημη πόλη των Βενετιών”. Ο Ονούφριος ήταν από τους σημαντικότερους αγιογράφους της εποχής του με έργα του να υπάρχουν στη Καστοριά και την ευρύτερη Βαλκανική περιοχή. Στην εικόνα βλέπουμε την παράσταση του Ιωνά με το κήτος, μια παραβολή της Ανάστασης, σε ασυνήθιστο σημείο. Στην Αγία Τράπεζα.\nΜόνο στην επτανησιακή σχολή συνηθίζεται στο κάτω μέρος του τέμπλου ενώ συνήθως το βλέπουμε στον κυρίως ναό. Ένας συγκερασμός ίσως;\nΕνδιαφέρον έχει και το κήτος που θυμίζει λίγο γριβάδι της λίμνης και όχι θαλάσσιο τέρας.\nΤα ενδιαφέροντα δεν τελειώνουν εδώ…Η ανάγνωση της κτητορικής επιγραφής από έναν Ιταλό και δύο Αλβανούς Βυζαντινολόγους την δεκαετία του 60 ως ” περίφημης πόλης των Βερατιών” αντί “Βενετιών” σε συνδυασμό με το γεγονός ότι ο Ονούφριος εργάστηκε και έζησε στην πανέμορφη αυτή Αλβανική πόλη, αρκούσαν για την Αλβανική ιστοριογραφία και κρατική πολιτική στο να παρουσιάζεται ο Ονούφριος ως Εθνικά Αλβανός, να υπάρχει ολόκληρο Μουσείο μόνο για το έργο του και άγαλμα του (με μορφή φανταστική ) στο κάστρο του Μπερατίου.\nΤην αποκατάσταση της Ιστορικής αλήθειας έκανε ο δυστυχώς πρόωρα χαμένος Γιωργος Γκολομπίας ο οποίος στην έρευνα του διαπίστωσε τον Ονούφριο Αργίτη, ως μέλος στην Ελληνική κοινότητα της Βενετίας με πιθανότερη καταγωγή την Πελοπόννησο.\nΕδώ η εξαιρετική δουλειά του Γ.Γκολομπία: grissh.gr/article\nΤο εξαιρετικό Μουσείο του Ονουφριου στη πόλη Μπεράτι: muzeumet-berat.al\nΑγιογραφία Αγίων Πέτρου και Παύλου γριβάδι ΕΙΚΟΝΕΣ - ΑΓΙΟΓΡΑΦΙΕΣ ΕΚΚΛΗΣΙΕΣ ΚΑΣΤΟΡΙΑ Ρωμύλος Μαντζούρας\t2021-06-29\nΛέξεις-κλειδιάΑγιογραφία Αγίων Πέτρου και Παύλου γριβάδι ΕΙΚΟΝΕΣ - ΑΓΙΟΓΡΑΦΙΕΣ ΕΚΚΛΗΣΙΕΣ ΚΑΣΤΟΡΙΑ Ρωμύλος Μαντζούρας